Charlotte Dyremose (KF), 2006-11-23:
I Det Konservative Folkeparti lægger vi stor vægt på, at vi hver især som borgere og som medmennesker har et personligt ansvar.
Vi har et ansvar for os selv, og vi har et ansvar for fællesskabet, og vi har også et ansvar for vores medmennesker, uanset om de bor tæt på os eller langt fra os.
Derfor er vi meget glade for det her forslag.
Det giver nemlig mulighed for, at man nu kan indbetale dobbelt så meget til velgørende organisationer og stadig væk få et skattemæssigt fradrag for beløbet.
Sagen er jo den, at hvis man indbetaler 500 kr. eller derover til en velgørende forening, kan M022S14881543tojo.fm Page 1536
man i dag få et skattemæssigt fradrag for det op til ca. 6.500 kr.
Det beløb fordobles med dette forslag, og det giver et incitament, en tilskyndelse til, at den enkelte borger tager et personligt ansvar.
Det gør, at når man forhåbentlig lader sig påvirke af, at andres situation ikke altid er lige så god og heldig som ens egen, er der en særlig tilskyndelse til, at man bidrager med noget af det, som er ens eget.
Det kan vi fuldt ud bakke op om i Det Konservative Folkeparti.
Så har der været hele diskussionen om den her obligatoriske indberetning.
Fordelen er naturligvis, at det vil være en betydelig service for borgerne, som ikke længere selv skal indberette, fordi der via organisationen vil blive indberettet på deres vegne.
Vi må selvfølgelig løbende sikre os, at det her ikke bliver en kæmpe administrativ byrde for foreningerne, og at det kan gøres nemt og enkelt.
Samtidig er det naturligvis utrolig vigtigt, at de her oplysninger behandles med den allerstørste fortrolighed.
De må ikke misbruges.
Derfor er det vigtigt, at vi går grundigt til værks juridisk og sikrer os, at det kun er de relevante skattemedarbejdere, der har adgang til de her informationer, og at de kun bruges netop der.
Samtidig skal det dog siges, at vi jo alle sammen hver især har den mulighed at sige, at vi gerne vil bidrage med hele beløbet selv og derfor ikke behøver noget fradrag.
Så er det klart, at der heller ingen mulighed er for overhovedet, at det nogen steder kan ses, at man har bidraget til den enkelte forening.
Så den mulighed er der naturligvis også.
Så skal det da også lige i denne forbindelse nævnes, at et andet element, som ikke ligger i lovforslaget, men som dog ligger op ad det her i forbindelse med finansloven, er, at vi nu laver en delvis kompensation for foreningernes købsmoms.
Det er en ordning, der er skruet sammen på en måde, så det tilskynder foreningerne til at øge andelen af private bidrag til foreningerne.
Det er altså en kompensation, der netop ligger godt på linje med, at grænsen for fradraget nu bliver hævet, så der altså både for foreningerne og for den enkelte borger er en ekstraordinær tilskyndelse til at tage et personligt ansvar.
Vi mener altså som sagt fra konservativ side, at det er meget vigtigt, at vi naturligvis som samfund varetager de svagestes interesser, hjælper dem, der ikke kan klare sig selv, men at vi også som borgere, som medmennesker har det her personlige ansvar, som vi hver især er forpligtet til at tage på os.
Det giver det her lovforslag en endnu bedre mulighed for at vi nu kan gøre i fremtiden.
Jeg tror, at jeg efter denne lille beskrivelse af, hvad coatede jordnødder er, vil holde mig til ordet behandlede.
Forslaget er jo en god blanding, som flere ordførere har været inde på, men ligestilling mellem behandlede og ikkebehandlede jordnødder er udmærket, og det støtter vi.
Det er jo også ganske, ganske fornuftigt, at der nu bliver mulighed for at refundere afgiften på kaffe og te, hvis salgsdatoen overskrides og man derfor ikke har betalt afgift, for så skal man selvfølgelig heller ikke betale den.
I denne sammenhæng kan man fristes lidt til at sige, at der ikke er nogen, der skal komme og sige, at skattepolitik er kedelig.
Men jeg må nok indrømme, at jeg må tilføje et lille desværre, for af forslaget her kan man jo se, at skattepolitik er al slags politik.
Det er faktisk hvad som helst, vi kan arbejde med på skatteområdet, både jordnødder og kaffe og elbiler, så der er ingen, der skal komme og sige, at vi har det kedeligt i Skatteudvalget.
Hr. Kim Andersen sagde, at det ikke er et ideologisk forslag vi står med.
Ja, undskyld, men jeg vil dog alligevel tillade mig at være en lille smule ideologisk med hensyn til den sidste del.
Fra konservativ side støtter vi selvfølgelig også den del, der forlænger afgiftsfritagelsen af elbiler, men som konservativ ordfører kan jeg ikke stå her og tale om afgiftsfritagelse af en bestemt slags biler for at fremme en bestemt teknologi uden samtidig at nævne, at det altså er endnu et skrigende råb til himlen om, hvorfor det pinedød er så nødvendigt, at vi får lavet en afgiftsomlægning på bilområdet.
Det er simpelt hen sund logik, at vi får lavet en omlægning, der tager hensyn til bilernes miljøvenlighed og deres sikkerhed, og derfor ser vi fra konservativ side meget frem til, at der også på dette område bliver gjort noget for bilparken generelt, så vi får mere miljøvenlige og mere sikre biler.
Vi ser frem til, at skatteministeren kommer med et lovforslag på et tidspunkt i denne regeringsperiode, og vi håber selvfølgelig, det kan betyde, at vi kan holde op med alle de små afgiftsændringer, men kan få en samlet omlægning af bilafgifterne.